Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д. З.од Скопје, поднесена против ПЗУ во мешовита сопственост - Клиничка болница Аџибадем Сиситина, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од Д. З.од Скопје, поднесена против ПЗУ во мешовита сопственост - Клиничка болница Аџибадем Сиситина, заведена во Агенцијата под бр.08-97 на 07.04.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Д. З. од Скопје, на 14.03.2022 година поднел Барање за пристап до информации од јавен карактер до ПЗУ во мешовита сопственост - Клиничка болница Аџибадем Систина, со кое побарал по пошта или е-маил да му достави фотокопија од следната информација:

„Правилник или друг правен акт со кој е дефинирано што се подразбира под „соба и престој“ кое ми е наплатено со фактурата бр.2913715172“

Имателот на информации, постапувајќи по ова Барање, на Барателот му доставил Одговор на барање бр.03-3004/10 на 28.03.2022 година, во кое е наведено: „...Ве известуваме за следново: Под дефиниција „Соба и престој“ опфатени се сите болнички деноци за време на целата негова хоспитализација, во зависност каде, колку и на кој оддел престојувал (стаационар...“.

Незадоволен од наведениот Одговор, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-97 од 07.04.2022 година.

Агенција, преку е-маил заведен под бр.08-97 од 08.04.2022 година, ја препрати Жалбата до ПЗУ во мешовита сопственост - Клиничка болница Аџибадем Систина и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 14.04.2022 година до Агенцијата достави Произнесување по жалба бр.03-4378/02 од 13.04.2022 година, заведено во Агенцијата под бр.08-97, во кое е наведено: „ПЗУ КБ Аџибадем Сиситина нема законска или било каква обврска за изготвување на правилник врз основа на кој ќе дефинира што се подразбира под Соба и престој. Болницата има изготвено безброј акти, процедури, правилници со кој се уредуваат безброј прашања. Со закон или пак со ЈСI стандардите по кои сме акридитирани не сме обврзани за изготвување на акт кој ќе го дефинираме поимот соба и престој. На пациентот недвосмислено и јасно во одговорот му е дадено објаснето му е што се подразбира под поимот „Соба и престој“....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што не донел решение согласно членот 20 од истиот Закон.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.

Од горенаведениот член произлегува дека, имателот на информации наместо да достави до барателот Одговор на барање, бил должен да постапи согласно членот 20 од истиот Закон и да донесе Решение во врска со Барањето. Имателот на информации е должен да постапи согласно одредбите на Законот за слободен пристап до информации од јавен карактер како Lex specialis во областа на слободниот пристап.

Воедно, Агенцијата му укажува на Имателот на информации дека во прилог на произнесувањето по жалба заведено под бр.03-4378/2 од 13.04.2022 година, нема доставено никаква документација со која располага, а која се однесува на предметната жалба.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата вебстрана, со цел јавноста да биде запознаена со начинот на работата. Во конкретниот случај потребно е попрецизно да се образложи, со донесување на решение, на кој начин и според кој акт се пресметува и врши наплата на „болничниот ден“.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-97.

**Директор,**

**Пламенка Бојчева**